En 42-årig mand, der blev varetægtsfængslet lørdag i sagen om drab på to ældre mænd og efterfølgende brandstiftelser, efterforskes ifølge anonyme kilder af politiet for tilknytning til drabet på 17-årige Emilie Meng.

Det skriver det regionale medie Sjællandske tirsdag, der ikke uddyber, hvor oplysningerne stammer fra.

Den 42-årig er sammen med en anden mand på 34 år mistænkt for at have dræbt den 68-årige møntsamler Kiehn Andersen i Ruds Vedby i april.

Derudover er den 42-årige også mistænkt for drabet på den 80-årige Poul Frank Jørgensen i Vemmelev i juni.

TIP OS: Ved du noget om sagen? Så skriv til 1929@bt.dk

Begge de afdødes boliger blev efter drabene brændt ned, og mens det 80-årige offer blev fundet stærkt forbrændt inde i det nedbrændte hus, blev møntsamleren fundet smidt i en sø i Blæsinge Grusgrav nord for Slagelse.

De var begge blevet dræbt af adskillige knivstik.

Den 42-årige tilstår de faktiske forhold, mens den 34-årige nægter sig skyldig.

Dagen før anholdelsen af de to drabsmistænkte fredag ransagede politiet en adresse i Skovparken i Korsør, som tilhører den 42-årige.

Ifølge kilder, som Sjællandske har talt med, var politiet på adressen i fire timer. Andre kilder fortæller, at politiet også efterforsker, om den 42-årige har tilknytning til Emilie Meng-sagen.

Efter Emilie Mengs forsvinden i 10. juli 2016 efterlyste politiet ejeren af en hvid Hyundai, som var blevet fanget på et overvågningskamera foran Korsør station klokken 04.07, hvor Emilie Meng sidst blev set i live.

Den 42-åriges mor har til mediet bekræftet, at hun har haft en hvid Hyundai.

Politiet mener, at det er en hvid Hyundai i30 som denne der kan ses på et overvågningsbillede fra Korsør Station den morgen, Emilie Meng forsvandt. Foto: Politiet Vis mere Politiet mener, at det er en hvid Hyundai i30 som denne der kan ses på et overvågningsbillede fra Korsør Station den morgen, Emilie Meng forsvandt. Foto: Politiet

Efter næsten et halvt år siden hun forsvandt, blev Emilie Meng fundet død i en sø ved Borup juleaftensdag.

Kilder fortæller til Sjællandske, at den 42-årige kender området, hvor den 17-årige pige blev fundet.

Vicepolitiinspektør Søren Ravn-Nielsen ved Sydsjællands og Lolland-Falsters Politi ønsker ikke at kommentere oplysningerne over for Sjællandske eller Ritzau.

Mai-Brit Storm Thygesen, der er bistandsadvokat for Emilie Mengs familie, oplyser i en sms, at hun har læst mediets artikel, men ellers ikke er bekendt med oplysningerne.